Likumprojekts

**Grozījumi Veterinārmedicīnas likumā**

Izdarīt Veterinārmedicīnas likumā (Latvijas Republikas Saeimas un Ministru Kabineta Ziņotājs, 2001, 11. nr.; 2002, 2. nr.; 2003, 4., 6., 15. nr.; 2004, 9., 18., 23. nr.; 2006, 9. nr.; 2009, 3., 14. nr.; Latvijas Vēstnesis, 2009, 196. nr.; 2010, 99. nr.; 2011, 112. nr.; 2012, 50. nr.; 2013, 80. nr.; 2014, 199. nr.; 2015, 29. nr.; 2017, 75. nr.) šādus grozījumus:

1. Izslēgt 8. panta 3. punktu.

2. Izslēgt 13. pantu.

3.  21. pantā:

papildināt ceturto daļu aiz vārda "apzīmēšanu" ar vārdiem "ar mikroshēmu, kā arī";

papildināt pantu ar sesto daļu šādā redakcijā:

"(6) Praktizējošs veterinārārsts suņa īpašniekam izsniedz mājas (istabas) dzīvnieka pasi, kas noformēta saskaņā ar Komisijas 2013. gada 28. jūnija Īstenošanas regulu (ES) Nr. 577/2013 par identifikācijas dokumentu paraugiem suņu, kaķu un mājas sesku nekomerciālai pārvietošanai, teritoriju un trešo valstu saraksta izveidošanu un par deklarāciju formas, izkārtojuma un valodas prasībām atbilstoši Eiropas Parlamenta un Padomes regulā (ES) Nr. 576/2013 paredzētajiem konkrētiem nosacījumiem."

 4. Izslēgt 54. panta sestajā daļā vārdus "un otrajā".

5.  59. pantā:

izslēgt 4. punktā vārdus "veterināro apliecību";

papildināt pantu ar 17. punktu šādā redakcijā:

"17) nodrošināt suņa apzīmēšanu ar mikroshēmu un saņemt tā pasi, līdz suns sasniedz triju mēnešu vecumu."

6. Papildināt likumu ar XIII nodaļu šādā redakcijā:

"**XIII nodaļa**

**Administratīvā atbildība veterinārmedicīnas jomā un kompetence**

**sodu piemērošanā**

**64. pants.** Par pašu patēriņam paredzētu dzīvnieku izcelsmes produktu ievešanas prasību pārkāpšanu, kas noteiktas Komisijas 2009. gada 5. marta regulā (EK) Nr. 206/2009 par dzīvnieku izcelsmes produktu sūtījumu ievešanu Kopienā personīgam patēriņam un regulas (EK) Nr. 136/2004 grozīšanu, izsaka brīdinājumu vai uzliek naudas sodu līdz četrpadsmit naudas soda vienībām.

**65. pants.** Par dzīvnieku, dzīvnieku izcelsmes produktu vai blakusproduktu, kas nav paredzēti cilvēku patēriņam, neatļautu pārvietošanu vai izplatīšanu valsts uzraudzībā esošu dzīvnieku infekcijas slimību, tostarp zoonozes, vai epizootijas apkarošanas pasākumu īstenošanas laikā uzliek naudas sodu fiziskajām personām no desmit līdz simt četrdesmit naudas soda vienībām, bet juridiskajām personām – no divdesmit līdz divsimt astoņdesmit naudas soda vienībām.

**66. pants.** Par neziņošanu praktizējošam veterinārārstam valsts uzraudzībā esošu dzīvnieku infekcijas slimību, tostarp zoonozes, vai epizootijas apkarošanas pasākumu īstenošanas laikā, ja dzīvniekam bijis aborts, piedzimuši nedzīvi dzīvnieki, vienlaikus saslimuši vai nobeigušies vairāki dzīvnieki vai radušās aizdomas par dzīvnieka saslimšanu ar infekcijas slimību, uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**67. pants.** Par neziņošanu Pārtikas un veterinārajam dienestam, ja radušās aizdomas par dzīvnieka saslimšanu ar valsts uzraudzībā esošu dzīvnieku infekcijas slimību, tostarp zoonozi, vai epizootiju, praktizējošam veterinārārstam uzliek naudas sodu no desmit līdz divsimt astoņdesmit naudas soda vienībām.

**68. pants.** Par dzīvnieku izcelsmes produktu marķēšanas prasību pārkāpumiem epizootijas uzliesmojuma laikā uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**69. pants.** Par darba vai maiņas apģērbu un apavu nenodrošināšanu, neizmantošanu vai neatbilstošu lietošanu valsts uzraudzībā esošu dzīvnieku infekcijas slimību, tostarp zoonozes, un epizootijas apkarošanas pasākumu īstenošanas laikā uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**70. pants.** Par inficēta materiāla vai tāda produkta, kurš var būt infekcijas slimības izplatītājs, tostarp pārtikas atkritumu vai zaļbarības, izbarošanu uzņēmīgajām dzīvnieku sugām valsts uzraudzībā esošu dzīvnieku infekcijas slimību, tostarp zoonozes, un epizootijas apkarošanas pasākumu īstenošanas laikā uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**71. pants.** Par prasības dzīvnieku turēt slēgtā telpā neievērošanu valsts uzraudzībā esošu dzīvnieku infekcijas slimību, tostarp zoonozes, un epizootijas apkarošanas pasākumu īstenošanas laikā uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**72. pants.** Par dzīvnieku neuzrādīšanu Pārtikas un veterinārā dienesta inspektoram uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**73. pants.** Par nodarbošanos ar veterinārmedicīnisko praksi bez veterinārmedicīniskās prakses sertifikāta uzliek naudas sodu no piecdesmit sešām līdz divsimt astoņdesmit naudas soda vienībām.

**74. pants.** Par veterinārmedicīniskās prakses iestādes nereģistrēšanu uzliek naudas sodu fiziskajām personām no desmit līdz simt četrdesmit naudas soda vienībām, bet juridiskajām personām – no divdesmit līdz divsimt astoņdesmit naudas soda vienībām.

**75. pants.** Par tādu zāļu lietošanu dzīvniekam, kuras satur normatīvajos aktos noteiktās aizliegtās vielas, dzīvnieka īpašniekam (turētājam) uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**76. pants.** Par zāļu izdalīšanās perioda neievērošanu pēc zāļu lietošanas dzīvniekam, ja pēc tam konstatēta atļautā zāļu atliekvielu daudzuma pārsniegšana dzīvnieku izcelsmes pārtikas produktos, dzīvnieka īpašniekam (turētājam) uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**77. pants.** Par neatbilstoša zāļu izdalīšanās perioda noteikšanu, ja konstatēta atļautā zāļu atliekvielu daudzuma pārsniegšana dzīvnieku izcelsmes pārtikas produktos, uzliek naudas sodu līdz simt četrdesmit naudas soda vienībām.

**78. pants.** Par tādu zāļu izrakstīšanu vai lietošanu dzīvniekam, kuras satur normatīvajos aktos noteiktās aizliegtās vielas, uzliek naudas sodu līdz simt četrdesmit naudas soda vienībām.

**79. pants.** Par tādu dzīvnieku izcelsmes produktu, izņemot pārtiku un blakusproduktus, un atvasinātus produktus, kas nav paredzēti cilvēku patēriņam, izplatīšanu, ja tie iegūti, apstrādāti, uzglabāti, uzskaitīti, marķēti vai transportēti, pārkāpjot normatīvajos aktos noteiktās prasības, uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**80. pants.** Par dzīvnieku un dzīvnieku izcelsmes produktu, izņemot pārtiku un blakusproduktus, un atvasinātus produktus, kas nav paredzēti cilvēku patēriņam, izvešanu, ievešanu vai tranzītu bez veterinārā (veselības) sertifikāta vai cita normatīvajos aktos noteiktā dokumenta uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**81. pants.** Par nepatiesas informācijas norādīšanu normatīvajos aktos noteiktajā dokumentā par dzīvniekiem un dzīvnieku izcelsmes produktiem, izņemot pārtiku un blakusproduktus un atvasinātus produktus, kas nav paredzēti cilvēku patēriņam, uzliek naudas sodu fiziskajām personām līdz simt četrdesmit naudas soda vienībām, bet juridiskajām personām – no trīs līdz divsimt astoņdesmit naudas soda vienībām.

**82. pants.** (1) Administratīvo pārkāpumu procesu par šā likuma 64. pantā minētajiem pārkāpumiem veic Valsts ieņēmumu dienests.

(2) Administratīvo pārkāpumu procesu par šā likuma 65., 66., 67., 68., 69., 70., 71., 72., 73., 74., 75., 76., 77., 78., 79., 80. un 81. pantā minētajiem pārkāpumiem veic Pārtikas un veterinārais dienests."

7. Papildināt pārejas noteikumus ar 28. un 29. punktu šādā redakcijā:

"28. Grozījumi par šā likuma 8. panta 3. punkta un 13. panta izslēgšanu, kā arī par šā likuma papildināšanu ar XIII nodaļu stājas spēkā vienlaikus ar Administratīvo pārkāpumu procesa likumu.

29. Vakcinācijas apliecības, kas izsniegtas suņu īpašniekiem, pirms stājās spēkā grozījumi šā likuma 21. pantā par tā papildināšanu ar sesto daļu, ir derīgas visā suņa dzīves laikā, un šo suņu īpašniekiem nav nepieciešams saņemt mājas (istabas) dzīvnieka pasi, izņemot Parlamenta un Padomes regulā Nr. 576/2013 noteiktos gadījumus."

Zemkopības ministrs

Jānis Dūklavs